钦定古今图书集成/明伦汇编/氏族典/第287卷 > 黄重
## 钦定古今图书集成/明伦汇编/氏族典/第287卷 > 黄重

按《广东通志》：“重，字子任，南海人。正德戊辰进士，授行
人。罹外艰归，服阕复职。壬申使伊藩，葬祭事竣，却其
金。癸酉使辽，甲戌以绩最擢户科给事中，巡视内十
库并光禄寺，宿弊俱革。建言重名器，久任用、慎荐举、
省榷课四事，户部奏从所省，商旅称便。已而清理畿
内仓场，权贵避焉。寻进兵科右给事中，考选京卫武”
官，淑慝罔弗当者，疏乞归省。庚辰，复任。寻罹内艰归。
癸未，服阕，补吏科右给事中。甲申夏，晋兵科左给事
中。太监潘真出镇荆湖，违例丐请，重封驳不避。秋，以
言礼，杖于午门外。寻进户科都给事中。丙戌，充武举
考官。丁亥，畿内饥，疏请赈济。诏行其言，多赖全活。入
侍经筵，擢南京太常寺少卿。己丑，致仕。